《和洪老赠寂大师》
宋代·谢逸

道人居笑庵，游戏大海寂。钩深无近用，镜古有精识。

运筹不减良，任侠颇如剧。未传东土衣，不通左阶籍。

归自丹霞山，闭门不浪出。室中拂未秉，户外屦已积。

非关一念致，要是三昧力。叠衾洗钵外，何以度永日。

孤坐老此生，恐为世情测。谈笑作佛事，岂不胜佔毕。

垂手试入廛，贪夫愿投璧。大木倒百围，山灵不敢惜。

壮观佛宇丽，鬼工莫俦匹。众生嗜欲利，如儿舐刀蜜。

睹此大庄严，一瞬万缘失。何时却闭门，养此幻化质。

老大百不知，面带黄瓜色。

作者简介：谢逸（1068-1113），字无逸，号溪堂。宋代临川城南（今属江西省抚州市）人。北宋文学家，江西诗派二十五法嗣之一。与其从弟谢薖并称“临川二谢”。与饶节、汪革、谢薖并称为“江西诗派临川四才子”。 曾写过300首咏蝶诗，人称“谢蝴蝶”。